Gandia celebra aquest dissabte la 45 edició de la Gala de l'Esport
30 novembre 2023

## Gandia celebra aquest dissabte la 45 edició de la Gala de l'Esport30 novembre 2023Última actualització: 30 novembre 2023

![](../gestion/img/39d7fb29f9934a59f9a041d00d0031f241271785b9dbd21355fb6aa1f132a453.jpg)  
  

El **regidor delegat d'Esports, Jesús Naveiro**, i la **tècnica del departament, Silvia Valero**, han presentat hui la **45 edició de la Gala de l'Esport**, que se celebrarà a les **20 hores** del pròxim dissabte, **2 de desembre**, en el **Teatre Serrano**.  
  
Enguany, el lema és 'Units per l'esport, connectats per l'amistat'. En paraules de Naveiro, s'ha triat aquest lema per a transmetre la idea que **_"els esportistes són rivals en el camp, però creen vincles fora del joc que es manté amb el pas dels anys"_**.  
  
A l'acte assistiran **40 clubs** que ja han presentat als seus candidats masculins i femenins i equips per a guanyar el Premi al **Millor Esportista de Gandia**, amb el qual finalitzarà el lliurament de guardons. A més, d'entre tots els nominats hi haurà **8 mencions especials** pel seu singular currículum.  
  
Com ha explicat Valero, durant la cita també s'entregaran els guardons al **Millor Tècnic de l'Any** i a la **Millor Empresa Col·laboradora**, així com el **Premi Damià Català** a la millor trajectòria esportiva.  
  
Enguany, el Club Gimnàstica Rítmica Vida Gandia, el Club Gimnastica Artística Educasport i l'equip de ball de l'acadèmia local Dance Room seran els encarregats d'amenitzar l'acte entre els diferents lliuraments i reconeixements.  
  
Naveiro ha aprofitat la roda de premsa per a assenyalar que espera que siga una nit _**"en la qual tots els esportistes puguen veure's reflectits d'una forma o una altra"**_ i ha manifestat el seu desig que _**"continuen formant-se en els valors de motivació, superació, constància i esforç que fomenten aquest tipus de disciplines"**_.  
  
Finalment, cal afegir que les persones que no puguen acudir podran veure la Gala **en directe** a través del **canal de YouTube de l'Ajuntament**.

[Twittear](https://twitter.com/share)